tartuNLP/wikipedia-smugri-20251201 huggingface dataset:
Isonikotiinihappo

Isonikotiinihappo (C6H5NO2) on aromaattisiin karboksyylihappoihin kuuluva pyridiinijohdannainen. Yhdistettä voidaan käyttää orgaanisen kemian synteeseissä muun muassa lääkeaineiden valmistamiseen. Isonikotiinihappo on nikotiini- ja pikoliinihappojen isomeeri.
Ominaisuudet.
Huoneenlämpötilassa isonikotiinihappo on värittömiä neulasmaisia kiteitä. Yhdiste liukenee hieman veteen, mutta ei juurikaan orgaanisiin liuottimiin. Isonikotiinihappo on heikko happo, ja sen happovakion arvo on 1,1·10-5
Valmistus ja käyttö.
Isonikotiinihappoa valmistetaan hapettamalla 4-metyylipyridiiniä kaliumpermanganaatilla. Yhdistettä käytetään orgaanisen kemian synteeseissä ja siitä valmistetaan muun muassa lääkkeinä käytettäviä isoniatsidia ja iproniatsidia sekä maatalouskemikaalina käytettävää inabenfidiä.
Espanjannatanen

Espanjannatanen ("Schismus barbatus") on heinäkasvien (Poaceae) heimoon, natasten ("Schismus") sukuun kuuluva kasvilaji.
Espanjannatanen on yksivuotinen ja kasvaa noin 3–30 senttimetriä korkeaksi. Sen lehdet ovat nauhamaisia, 1–10 cm pitkiä ja 0,5–1,5 mm leveitä. Espanjannatanen on kotoisin Välimeren alueelta, mutta sitä kasvaa nykyisin myös eri puolilla Aasiaa, Australiaa sekä Pohjois- ja Etelä-Amerikkaa.
Piurut

Piurut ("Scolochloa") on heinäkasvien (Poaceae) heimoon kuuluva kasvisuku. Sukuun luetaan kuuluvaksi nykyisin vain yksi laji: piuru eli natapiuru ("Scolochloa festucacea"). Sukuun on kuvattu muutamia muitakin lajeja, mutta ne on sittemmin todettu samoiksi jonkin toisen lajin kanssa.
Piurut ovat monivuotisia, korkeakasvuisia ja kaljuja heiniä, joilla on suikertava juurakko. Niiden varret ovat pystyjä, pyöreitä sekä sileitä ja lehdet noin 1 cm leveitä sekä puhtaanvihreitä. Kukintona oleva röyhy on suuri ja harsu. Tähkylät ovat vihneettömiä ja niissä on kolmesta viiteen kukkaa. Kaleet ovat eripituiset sekä kalvomaiset. Ulkohelpeiden tyvillä on karvoja.
Suvun lajia piurua eli natapiurua ("Scolochloa festucacea") tavataan paikoitellen eteläisessä Suomessa.
Hidetsugu Yagi

Hidetsugu Yagi (, 28. tammikuuta 1886 – 19. tammikuuta 1976) oli japanilainen sähköinsinööri. Hänet tunnetaan parhaiten Yagi-antennista eli Yagi-Uda-antennista, jonka hän kehitti yhdessä Shintarō Udan kanssa Tōhokun yliopistossa.
Gita Kadambi

Gita Marianne Kadambi (s. 11. tammikuuta 1972 Järvenpää) on Suomen kansallisoopperan ja -baletin pääjohtaja. Hän aloitti tehtävässä vuonna 2018 Päivi Kärkkäisen jäätyä eläkkeelle.
Kadambi on työskennellyt Helsingin kaupunginorkesterin intendenttinä vuodesta 2013 ja sitä ennen HR-partnerina ja henkilöstöpäällikkönä Yleisradiossa, Radion sinfoniaorkesterin apulaisintendenttinä sekä tuotantotehtävissä Kansallisoopperassa ja Savonlinnan Oopperajuhlilla.
Itsenäisyyspäivänä 2022 Kadambi vastaanotti Suomen Leijonan komentajamerkin. Jan Vapaavuori myönsi vuonna 2019 hänelle kultaisen Helsinki-mitalin.
Kadambilla on ollut lukuisia hallitus- ja muita luottamustehtäviä. Hän on ollut Kaapelitehtaan hallituksen jäsen vuodesta 2025. Kadambi toimi vuosina 2024-2025 Alfred Kordellinin säätiön palkintotoimikunnan jäsenenä. Lisäksi hän on toiminut vuodesta 2023 Cantores Minoreksen yhteiskuntasuhteiden neuvottelukunnassa. 
Hän on suorittanut johtamisen Executive MBA -tutkinnon Aalto-yliopistossa, musiikin maisterin tutkinnon Sibelius-Akatemiassa sekä Master of Music Performance -tutkinnon London College of Musicissa.
Kadambin isä on kotoisin Intiasta ja äiti on suomalainen.
Shintarō Uda

Shintarō Uda (, 1. kesäkuuta 1896 – 18. elokuuta 1976) oli japanilainen keksijä. Hän toimi apulaisprofessorina Tōhokun yliopistossa, jossa hän kehitti yhdessä Hidetsugu Yagin kanssa Yagi-Uda-antennin.
Kevätaspekti

Kevätaspekti on erityisesti lehtimetsävyöhykkeen metsissä näkyvä ilmiö, jossa tietyt kasvilajit hyödyntävät keväällä maanpinnalle tulevaa runsasta auringon valon määrää kasvamalla ja kukkimalla nopeasti lumien sulettua ja säiden lämmettyä.
Kevätaspektin lajit kukkivat ennen lehtipuiden lehtien puhkeamista tai yhtäaikaisesti sen kanssa, ennen kuin puiden lehdet varjostavat liialti maanpintaa. Mitä pidemmälle kevät etenee, sitä enemmän puiden lehdet tyypillisesti varjostavat maan pintaa, ja useat kevätaspektin lajit lakastuvat joko kokonaan tai osittain.
Kevätaspektin aikaan metsänpohja voikin lähestulkoon täyttyä kukkivista kasveista. Suomessa kevätaspekti näkyy selvimmin Ahvenanmaalla sekä jonkin verran myös muualla Etelä-Suomessa. Tyypillisiä kevätaspektilajeja ovat esimerkiksi useat vuokot ("Anemone"), käenrieskat ("Gagea") ja kiurunkannukset ("Corydalis") sekä monet sipulikasvit.
Mitsubishi Cordia

Mitsubishi Cordia on Mitsubishi Motorsin vuosina 1982–1990 valmistama alemman keskiluokan henkilöautomalli, joka korvasi coupé-korisen Lancer Celesten. Cordian sedan-korinen sisarmalli oli Mitsubishi Tredia, jonka ohella se oli ensimmäisiä Mitsubishin ilman Chryslerin yhteistyötä Yhdysvaltoihin viemiä malleja. Cordian seuraajaksi tuli Mitsubishi Eclipse.
Kaliiperin 40 tyypin 89 12,7 cm ilmatorjuntatykki

Kaliiperin 40 tyypin 89 12,7 cm ilmatorjuntatykki () oli keisarillisen Japanin laivaston keskiraskas laivatykki, joka oli palveluskäytössä toisessa maailmansodassa.
Keisarillisen Japanin laivasto otti tyypin 89 tykin käyttöön 6. helmikuuta 1932, ja siitä tuli merkittävin ilmatorjunta-ase uusilla lentotukialuksilla, taistelulaivoilla ja risteilijöillä. Tykki asennettiin pääasiassa kaksiputkisena asennuksena. Laivaston aluksia 1930- ja 1940-luvuilla modernisoitaessa niiden vanhatilmatorjunta-aseistus, 80-milliset tyypin 3 ja 120-milliset tyypin 10 tykit, korvattiin tyypin 89 aseilla.
Käyttö.
Tykkejä asennettiin seuraavien luokkien aluksille:
Hirvijärven tekojärvi

Hirvijärven tekojärvi on Etelä-Pohjanmaalla Seinäjoella ja Lapualla sijaitseva tekojärvi.
Maantietoa.
Tekojärven pinta-ala on 1 530 hehtaaria eli 15,3 km². Se on 7,9 kilometriä pitkä ja 4,1 kilometriä leveä. Tekojärvi sijaitsee Etelä-Pohjanmaalla Seinäjoen ja Lapuan kuntien välisellä rajalla, noin 15 kilometrin päässä molempien kaupunkien taajamista. Se on muodostettu rakentamalla länsireunaa seuraava 5,4 kilometriä pitkä yhtenäinen patovalli, länsipäähän vielä toinen 600-metrinen patovalli ja järven luoteispäähän 550-metrinen valli. Koska sen kaakkoispuolella on vielä Varpulan tekojärvi, jonka vedenpinnankorkeus on noin kolme metriä ylempänä, on sinnekin rakennettu 850-metrinen patovalli. Hirvijärven tekojärvi on muodostettu tulvasuojelun vuoksi. Tulva-aikana Nurmonjoen liikavesi johdetaan etelästä Viitalankylästä tulevalla kanavalla. Matalanveden aikana Nurmonjoen vesitilannetta kohennetaan päästämällä vettä takaisin jokeen. Myös kanavalla on matalat vallit ympärillään.
Järven rantaviivan pituus on 42 kilometriä, josta patovallia on 7,4 kilometriä. Vallin päällä ja vieressä kulkevat tiet. Niiden jatkeena ovat paikallistiet, joita pitkin pääsee rannoille rakennetuille vapaa-ajan asunnoille. Kiinteää asutusta soisella alueella on harvana. Kaakon suunnalla sijaitsee turvetuotantoalueita, joiden kuivatusvesiä johdetaan johto-ojilla tekojärveen. Seututie 697 ohittaa järven eteläpuolelta ylittäen kanavan lähellä sen suuta.
Säännöstely.
Tekojärvi on säännöstelty. Vaikka vedenpinnan keskiarvo on 88,6 metriä mpy, on vedenpinnan ylä- ja alakorkeudelle astettu raja-arvot 84,14 m ja 88,84 m mpy.
Vesistösuhteet.
Järvi sijaitsee Lapuanjoen vesistössä (vesistöaluetunnus 44) Nurmonjoen valuma-alueella (44.09), johon Hirvijärven lähialue (44.092) kuuluu.
Järvi saa pääosan vedestänsä Nurmonjoesta, mutta siihen laskee myös lähialueen ojat ja kaksi muuta järveä. Varpulan tekojärven (454 ha) vedentuloa säännöstellään erikseen ja Tiisijärvi (170 ha) laskee sekä pohjoiseen Tiisipuroa myöten Lapuanjokeen että kaivettua ojaa myöten tekojärveen. Hirvijärven tekojärven paikalla olleella aikaisemmalla Hirvijärvellä oli oma laskujoki Hirviluoma, jonka uoma ulottuu nykyäänkin patovallille saakka. Nykyinen kanava toimii säännösteltävän tekojärven sekä tulo- että lasku-uomana. Nurmonjoki yhtyy Lapuan taajamassa Lapuanjokeen, joka laskee Uudessakaarlepyyssä Merenkurkkuun.
Mitsubishi Tredia

Mitsubishi Tredia on Mitsubishi Motorsin vuosina 1982–1990 valmistama alemman keskiluokan neliovinen sedan. Tredian coupé-korinen sisarmalli oli Mitsubishi Cordia, jonka ohella se oli ensimmäisiä Mitsubishin ilman Chryslerin yhteistyötä Yhdysvaltoihin viemiä malleja.
Deltametriini

Deltametriini on pyretroidi esteri, jota käytetään hyönteismyrkkynä. Deltametriinin kemiallinen kaava on C22H19Br2NO3, moolimassa on 505,2 g/mol ja CAS-numero 52918-63-5. Deltametriini on hajutonta, väritöntä, kiteistä jauhetta, jonka sulamispiste on 98-101 °C ja suhteellinen tiheys 0,5 g/cm3 (vesi = 1,0 g/cm3) eikä se liukene veteen. Deltametriini hajoaa yli 300 °C:n lämpötilassa ja muodostaa myrkyllisiä huuruja, jotka sisältävät mm. syaanivetyä eli sinihappoa ja bromivetyä.
Käyttö.
Deltametriinituotteet ovat yleisesti käytettyjä hyönteismyrkkyjä maailmalla. Deltametriini on hyvin myrkyllistä vesieliöille ja käytettäessä vesistöjen läheisyydessä on oltava erityisen varovainen.
Venetjoen tekojärvi

Venetjoen tekojärvi on Keski-Pohjanmaalla Kokkolassa ja Halsualla sijaitseva tekojärvi.
Maantietoa.
Tekojärvi sijaitsee laajalla avosoiden alueella Kokkolan ja Halsuan välisellä kunnanrajalla. Sen pinta-ala on 1 500 hehtaaria eli 15 km². Se on 7,9 kilometriä pitkä ja 4,2 kilometriä leveä. Tekojärvi on muodostettu rakentamalla järven lounaisrajalle vajaa kolme kilometriä pitkä patovalli, joka sulkee vedeltä suoran pääsyn Venetjoelle tai alavalle maalle luusuan ympäristössä.
Järven rantaviivan pituus on 64 kilometriä. Rannat ovat enimmäkseen avosuota, soistunutta metsää tai metsää. Järvenrannan lähellä ei ole maatiloja, vaikka padon alla onkin peltoja. Rannoille on rakennettu vain kahdeksan vapaa-ajan asuntoa, yksi metsästysmaja ja kaksi laavua. Lisäksi on pari tekojärven hallintaan liittyviä rakennuksia. Lounaassa on laaja turvetuotantoalue.
Säännöstely.
Järven vedenpinnan korkeus on keskimäärin 133,6 metriä mpy ja järvi on myös säännöstely. Vedenpinnan ala- ja yläkorkeuksille on määrätty raja-arvoiksi 130,47 metriä ja 133,97 metriä mpy.
Vesistösuhteet.
Järvi sijaitsee Perhonjoen vesistössä (vesistöaluetunnus 49) Venetjoen valuma-alueella (49.07), mihin Venetjoen tekojärven alue (49.072) kuuluu.
Korpiojan valuma-alueen (49.074) laskuoja on Korpioja, joka saa alkunsa Luollonnevalla siihen johdetuista kuivatusojista. Pahkajoen valuma-alueen (49.073) laskujoki on Pahkajoki, jonka nimitys yläjuoksulla on Pahkapuro. Se saa alkunsa Pahkalammesta, joka sijaitsee 16 kilometrin päässä Venetjoen tekojärvestä. Sen laskujoki on Venetjoki, joka laskee Venetjoen alaosan alueella (49.071) Halsuanjärveen. Halsuanjärvestä alkaa Halsuanjoki, joka yhtyy Perhonjokeen Siponkoskella ja se jatkaa eteenpäin laskien Kokkolassa Perämereen.
Tekojärven alueella on suoalueella olevia suojärviä, mutta niistä vain Särkisenjärvi on yli hehtaarin kokoinen. Niistä ei ole laskuojayhteyttä tekojärveen. Kotkanneva on luonnonsuojelualuetta.
Prince Williamin piirikunta

Prince Williamin piirikunta () on piirikunta Virginian osavaltion koillisosassa Yhdysvalloissa. Se kuuluu Yhdysvaltojen pääkaupungin Washington D.C.:n metropolialueeseen ja Virginian osavaltion toiseksi väkirikkain ja neljänneksi nopeimmin kasvava piirikunta. Vuoden 1990 väestönlaskennassa asukasluku oli runsaat 200 000 ja vuonna 2010 miltei kaksinkertainen, 402 000.
Prince Williamin piirikunta rajoittuu kaakossa Potomac-jokeen, koillisessa Fairfaxin ja Loudounin piirikuntiin ja lounaassa Fauquierin ja Staffordin piirikuntiin. Prince Williamin hallintokaupunkina toimii piirikunnan keskellä sijaitseva itsenäinen kaupunki ("independent city") Manassas (37 821 asukasta v. 2010). Muita suuria asutuskeskuksia ovat väestölaskennalliset paikat (CDP:t) Dale City (65 969), Marumsco (35 036), Lake Ridge (41 058) ja Linton Hall (35 725).
Prince Williamin asukkaista suuri osa käy töissä Washington D.C.:ssä. Heitä palvelevat muun muassa VRE-rautatieyhtiön (Virginia Railway Express) kaksi rautatielinjaa, joiden pääteasema on Washingtonin Union Station.
Piirikunta on saanut nimensä Prince Williamina tunnetun Cumberlandin herttuan Wilhelm Cumberlandin (1721–1765) mukaan, joka oli Britannian kuningas Yrjö II:n poika. 
Manassasissa sijaitsee paikalla käytyä Yhdysvaltojen sisällissodan ensimmäistä ja toista Bull Runin taistelua esittelevä museo.
Toei Company

Toei Company () on japanilainen elokuvayhtiö, joka tuottaa ja levittää sekä näyteltyjä elokuvia että animea. Yhtiön päämaja sijaitsee Chūōssa, Tokiossa.
Historia.
Yhtiö on jäljitettävissä vuoteen 1938 asti, kun sarja pienempiä yhtiöitä sulautettiin nimellä "Tōkyō-Yokohama Eiga" (usein lyhennetty "Tō-Yoko Eiga", 東横映画 - "Tokyo-Yokohama Films"). 1. lokakuuta 1950 perustettiin "Tōkyō Eiga Haikyū" (東京映画配給 - "Tokyo Film Distribution Company"). Nimi "Tōei" tulee yhtiön aikaisemmasta nimestä Tōkyō Eiga Haikyū. Se otettiin virallisesti käyttöön huhtikuussa 1951. Yhtiö jatkoi kasvamistaan, ja osti vuonna 1948 perustetun "Nihon Dōga Eigan" (日本 映 画 画 - "Japanese Animated Films") vuonna 1956, jonka nimeksi vaihdettiin Toei Animation.
Medusa (albumi)

Medusa on brittiläisen Paradise Lostin viidestoista studioalbumi, joka julkaistiin 1. syyskuuta 2017. Albumi on ensimmäinen, jolla rumpuja soittaa suomalainen Waltteri Väyrynen.
Levyn luvataan olevan bändin alkuvuosien tavoin raskasta materiaalia, yhdistäen murskaavaa doomia Nick Holmesin örähtelyyn sekä raakaan orgaaniseen soundiin ja yhtyeelle tunnusomaiseen synkistelyyn. Albumin lupaillaankin olevan yhtyeen synkin 25 vuoteen. Nick Holmes sanoo: jos on kuullut jokaisen "Paradise Lostin" albumin tämä "Medusa" on varmasti lähinnä "Paradise Lostin" kolmatta, vuoden 1992 "Shades of God" -albumia.
Albumin kansitaiteen on suunnitellut Branca Studios, se näyttää kreikkalaisessa tarustossa olevalta hirviömäiseltä naispuoliselta olennolta gorgolta, jolla oli terävät hampaat ja hiuksinaan käärmeitä. Gorgo pystyi myös muuttamaan katseellaan ihmisen kiveksi, jos häntä katsoi silmiin.
Little Dragon

Little Dragon on ruotsalainen elektronista musiikkia tuottava yhtye, joka perustettiin Göteborgissa vuonna 1996. Yhtye koostuu Yukimi Naganosta (laulu, lyömäsoittimet), Erik Bodinista (rummut), Fredrik Källgren Wallinista (bassokitara) sekä Håkan Wirenstrandista (koskettimet). 
Little Dragonin ensimmäinen julkaisu oli kaksipuolinen 7″ single ”Twice” / ”Test”, joka julkaistiin Off the Wall -levy-yhtiöllä vuonna 2006. Seuraavana vuonna yhtye allekirjoitti levytyssopimuksen isomman levy-yhtiön, brittiläisen Peacefrog Recordsin kanssa ja julkaisi eponyymin esikoisalbuminsa elokuussa 2007. Albumin ensimmäinen kappale ”Twice” esiintyi "Greyn anatomian" viidennellä tuotantokaudella. Yhtyeen toinen albumi "Machine Dreams" julkaistiin elokuussa 2009. Kolmas albumi "Ritual Union" julkaistiin heinäkuussa 2011 ja sijoittui "Rolling Stone" -lehden "50 Best Albums of 2011" -listan sijalle 41. "Clash"-lehti sijoitti saman albumin sijalle 31. heidän "The Top 40 Albums of 2011" -listalleen. 
Yhtyeen neljäs studioalbumi "Nabuma Rubberband" julkaistiin vuoden 2014 toukokuussa Because Music -levy-yhtiöllä. Vuonna 2015 kyseinen albumi oli ehdokkaana Grammy-palkinnolle kategoriassa "Best Dance/Electronic Album". Little Dragonin viides studioalbumi "Season High" julkaistiin 14. huhtikuuta 2017.
Lexovisaurus

 
Lexovisaurus (nimen merkitys: "Lexovin lisko") oli stegosaureihin kuulunut kasvinsyöjädinosaurus. Se eli keski- ja myöhäisjurakaudella 170–150 miljoonaa vuotta sitten. "Lexovisauruksen" jäänteitä on löydetty Englannista, sekä mahdollisesti Ranskasta ja Saksasta. 
Nimen historia.
Nimi "Lexovisaurus" tarkoittaa "Lexovin liskoa". Nimi on annettu kelttiläisen kulttuurin mukaan. 
Nykyiset "Lexovisauruksen" fossiilit kuvailtiin alun perin vuonna 1887, ja dinosaurukselle annettiin nimeksi "Omosaurus". Myöhemmin tajuttiin että nimi "Omosaurus" oli varattu, joten dinosaurukselle annettiin uudeksi nimeksi "Dacentrurus" vuonna 1915. Dinosaurus sai nykyisen nimensä, kun vuonna 1957 ranskalainen paleontologi Robert Hoffstetter antoi dinosaurukselle uudeksi nimeksi "Lexovisaurus". 
Koko ja ulkonäkö.
"Lexovisauruksen" koosta ollaan epävarmoja, mutta sillä oli pituutta mahdollisesti noin 5–6 metriä. 
"Lexovisauruksella" oli piikkejä lonkan ja olkapäiden kohdalla. Näitä piikkejä on voitu käyttää lämmönsäätelyssä sekä suojana saalistajia vastaan. Selkä ja häntä olivat pitkät. Takajalat olivat vahvemmat kuin etujalat.
Fossiilit.
Holotyyppi koostuu osittaisista jäänteistä, joihin kuuluu selkänikamia ja yksi piikki. Piikin sijaintikohdasta ollaan epävarmoja. Koska fossiileita on vähän, piikkien ja levyjen täsmällinen muoto ja järjestys selässä ja hännässä on tuntematon. Rekonstruktiot perustuvatkin muiden stegosaurien piikkien ja levyjen järjestyksiin. Tosin uusien yksilöiden jäänteet Englannista ja Ranskasta saattavat osoittaa, että "Lexovisauruksella" oli matalia levyjä ensimmäisessä puoliskossa kehoa ja pyöristyneitä piikkejä toisessa puoliskossa. Paleontologit tosin kiistelevät siitä, kuuluvatko näiden yksilöiden jäänteet "Lexovisaurukselle".
Luettelo Pirkkalan julkisista taideteoksista ja muistomerkeistä

Luettelo Pirkkalan julkisista taideteoksista ja muistomerkeistä sisältää Pirkkalan kunnassa olevat pysyvät patsaat, muistomerkit ja muistolaatat.
Julkiset taideteokset, muistomerkit ja muistolaatat.
 Luettelossa on 48 kohdetta.
Lego Star Wars II Mobile

Lego Star Wars II Mobile on suomalaisen Universomon tekemä ja THQ:n julkaisema mobiilipeli. Se perustuu "Lego Star Wars" -videopelisarjaan.
Pelin tapahtumapaikkana on ainoastaan Kuolemantähti.
Pelaaminen.
"Lego Star Wars II Mobile" on ”puzzle”-tyylinen ja pelaajan on välillä työnnettävä Lego-palikoita päästäkseen tasossa eteenpäin. 
Pelissä on kolme virallista hahmoa, joilla on eri taidot, ja yksi cameo-hahmo.
Luke Skywalker.
Pelin alussa Luke Skywalkerilla on ase, mutta Prinsessa Leian vapauduttua ase siirtyy hänelle. Luke voi työntää Lego-palikoita, joiden avulla pääsee tasoissa eteenpäin.
R2-D2.
R2-D2 pelastetaan eräässä tasossa vankisellistä. Hän voi käyttää kontrollipaneeleja, joilla voi avata ovia ja liikuttaa hissejä. R2-D2 ei voi liikkua lattialla, johon työnnettävät Lego-palikat jäävät kiinni.
Prinsessa Leia.
Prinsessa Leialla on laserase, joka siirtyi Lukelta hänelle.
Darth Vader.
Lisäksi pelissä esiintyy ns. "cutscenessä" Darth Vader, joka laskeutuu aluksellaan kuolemantähdelle juuri, kun peli on päättymässä. Vaderilla ei voi kuitenkaan pelata pelissä.
Juoni.
"Lego Star Wars II Mobilen" tarina perustuu -videopelin Kuolemantähti-tasoon.
Kuolemantähti on vetänyt vetosäteellä "Millennium Falconin" sisäänsä. Luke Skywalker ampuu alukseen tunkeutuneet iskusotilaat ja lähtee etsimään R2-D2:a, joka katosi aluksen laskeuduttua Kuolemantähteen. Löydettyään R2-D2:n hän lähtee etsimään prinsessa Leiaa ja vapauttaa tämän vankisellistä. Prinsessa Leia, Luke Skywalker ja R2-D2 pakenevat Kuolemantähdeltä "Millennium Falconilla", jonka jälkeen Darth Vader tulee laskeutumisalustalle.
Vastaanotto.
IGN:n Levi Buchanan antoi pelille 6.5/10 pistettä. Hänen mielestään palapelityyli oli hyvä, mutta toimintaelementit tylsiä. Hän antoi kritiikkiä siitä, ettei peli ollut Lego-tyylinen (pelissä ei rakenneta Lego-palikoilla). 
Game Rankings taas antoi pelille 65% pisteitä. 
Pocket Gamerin Rob Harn antoi pelille hyvän arvostelun, mutta kritisoi sen primitiivistä taistelusysteemiä ja mahdollisuutta tehdä tasosta voittamaton vahingossa tukkimalla sisäänkäynti.
Luettelo Nokian julkisista taideteoksista ja muistomerkeistä

Luettelo Nokian julkisista taideteoksista ja muistomerkeistä sisältää Nokian kaupungissa olevat pysyvät patsaat, muistomerkit ja muistolaatat. Nokiaan on liitetty Suoniemen (1973) ja Tottijärven (1976) kunnat. 
Nokian Siurossa on Ossi Somman veistospuisto, johon on vapaa pääsy.
Se keinuttaa meitä ajassa

Se keinuttaa meitä ajassa on Saran vuonna 2012 julkaistu kuudes albumi.
Albumi nousi Suomen virallisen listan sijalle 4.
Nammijärvi

Nammijärvi ( ) on Lapissa Inarissa sijaitseva järvi.
Maantietoa.
Järvi sijaitsee Inarijärven itäpuolella noin kaksi kilometriä Norjan rajasta. Järven pinta-ala on 1 500 hehtaaria eli 15 km². Se on 6,1 kilometriä pitkä ja 4,6 kilometriä leveä.
Järvellä on runsaasti saaria. Huomattavimmat saaret ovat Lammassaari (), Jaarasaari ("Vierccâsuálui"), Lauttasaari, Kotkasaari ("Kuáskimsuálui"), "Kuiváásuálui" ja "Ááhársuálui.
Järven rantaviivan pituus on 76 kilometriä. Se sijaitsee Vätsärin erämaa-alueella, mutta Kalliovaaralla sijaitsee alue, joka on rajattu erämaa-alueen ulkopuolelle. Siellä sijaitsee muutamia rakennuksia samoin kuin erämaa-alueella 300 metriä etelään. Järven pohjoiset rannat sisältyvät suojametsäalueeseen. Suoja-alueella kohoavat Nammivaara ("Njammivääri") ja Tsaddetvaara ("Čadervääri") yli 130 metriä vedenpintaa korkeammalle.
Vesistösuhteet.
Järvi sijaitsee Paatsjoen vesistössä (vesistöaluetunnus 71) Inarin alueella (71.1) Inarinjärven alueessa (71.11), johon Kessijoen valuma-alue (71.118) kuuluu.
Valuma-alue on latvavesinä reitillä, joka alkaa järven kaakkoispäässä ja laskee pienten järvien läpi Naamajokena, joka yhtyy Kessijokeen hieman ennen sen laskemista Inarijärveen.
Nammijärven lähialueella on 10 yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Taimenjärvi (32 ha), Paloniemen Tyvijärvi, Tupasijajärvi, Turvejärvi (33 ha), Kaivojärvi ja "Njähijávrááh".
Spotsylvanian piirikunta

Spotsylvanian piirikunta () on piirikunta Virginian osavaltion koillisosassa Yhdysvalloissa. Vuoden 2010 väestönlaskennassa piirikunnan asukasluku oli 122 397. Piirikunta on osa Baltimoren–Washingtonin metropolialuetta ja sijaitsee noin puolentoista tunnin ajomatkan päässä Washington D.C:stä lounaaseen.
Spotsylvanian alueella käytiin Yhdysvaltojen sisällissodan Chancellorsvillen taistelu (1863), Wildernessin taistelu (1864) ja Spotsylvanian taistelu (1864). Niiden muistoa vaalii piirikunnassa sijaitseva Fredericksburgin ja Spotsylvanian kansallinen sotilaspuisto. Fredericksburgin kaupunki sijaitsee Spotsylvanian piirikunnan kyljessä niin, että ne yhdistetään usein erilaisissa tilastoissa.
Asuinalueita.
Spotsylvanian piirikunnassa on vain niin sanottuja kunnallishallinnottomia ("unincorporated") kaupunkeja ja kyliä. Niistä väestölaskennallisia paikkoja (CDP) ovat Lake Wilderness ja Spotsylvania Courthouse. Muita kunnallishallinnottomia paikkakuntia ovat:
New Edition

New Edition on yhdysvaltalainen R&amp;B-yhtye, joka perustettiin Bostonin Roxburyssa, Massachusettsissa vuonna 1978. New Edition saavutti suurimman suosionsa 1980-luvulla. Noustessaan ensimmäistä kertaa kuuluisuuteen vuonna 1983 sen jäsenet olivat Ricky Bell, Michael Bivins, Bobby Brown, Ronnie DeVoe sekä Ralph Tresvant. Yhtyeen ensimmäisiä hittejä olivat muun muassa ”Candy Girl”, ”Cool It Now” ja ”Mr. Telephone Man”. Brown äänestettiin pois ryhmästä vuonna 1985, jonka jälkeen hän aloitti soolouran. New Edition jatkoi neljällä jäsenellä, kunnes lopulta päättivät ottaa yhtyeeseen mukaan Johnny Gillin. Gill esiintyi New Editionissa ensimmäistä kertaa heidän vuoden 1988 albumillaan "Heart Break". New Edition siirtyi tauolle vuonna 1990 ja aloitti musiikin tekemisen uudelleen vuonna 1996, jolloin yhtye julkaisi kuudennen studioalbuminsa "Home Again".
Mikko Paalanen

Mikko Antero Paalanen (s. 5. lokakuuta 1948) on suomalainen tekniikan tohtori ja Aalto-yliopiston perustieteiden korkeakoulun kylmälaboratorion aiempi johtaja ja fysiikan emeritusprofessori. 
Ennen TKK:n (nyk. Aalto-yliopisto) Espooseen siirtymistään, professori Paalanen toimi Jyväskylän yliopiston Nanotiedekeskuksessa vuoteen 1995 asti. Paalanen johti TKK:n Kylmälaboratoriota akateemikko Olli Lounasmaan jälkeen. Hänen aikanaan Kylmälaboratoriossa toimi Suomen Akatemian huippuyksikkö (esimerkiksi vuosina 2000–2005 ja 2006–2011). Paalasen seuraaja Kylmälaboratorion johtajana oli professori Pertti Hakonen.
Professori Paalanen on toiminut Suomen Fyysikkoseuran puheenjohtajana (1996–1997). Hän on Teknillisten tieteiden akatemian jäsen, ja on ollut Suomalaisen Tiedeakatemian jäsen vuodesta 1992 sekä Academia Europæan jäsen vuodesta 1999.
Sardinian alue

Sardinia on hallintoalue Italiassa. Se koostuu Sardinian saaresta ja sen lähisaarista. Alueella on noin 1,7 miljoonaa asukasta. Sen pääkaupunki on Cagliari. 
Hallinto.
Sardinian autonominen alue on jaettu vuoden 2017 alusta alkaen hallinnollisesti viiteen alueeseen: neljään maakuntaan ja yhteen metropolikaupunkiin. Pääkaupunki Cagliari lähikuntineen muodostaa Cagliarin metropolikaupungin. Maakunnat ovat Etelä-Sardinia, Nuoro, Oristano ja Sassari. 
Luettelo maakunnista ja metropolikaupungeista
Pukkinen

Pukkinen on sukunimi, joka on muun muassa seuraavilla suomalaisilla henkilöillä:
Tatu Leppänen

Tatu Aki Tapani Leppänen (s. 19. heinäkuuta 1968 Hämeenlinna) on suomalainen juristi. Hän on korkeimman oikeuden presidentti 1.9.2019 alkaen . Leppänen on toiminut urallaan tutkijana, lainvalmistelijana ja tuomioistuinlaitoksessa tuomarina.
Ura.
Leppänen valmistui oikeustieteen kandidaatiksi Helsingin yliopistosta 1990 ja oikeustieteen lisensiaatiksi 1992. Hän sai varatuomarin arvon 1994 auskultoituaan Helsingin käräjäoikeudessa. Vuonna 1998 Leppänen väitteli oikeustieteen tohtoriksi.
Leppänen on toiminut tutkimustehtävissä Helsingin yliopiston rikos- ja prosessioikeuden laitoksella. Hänet nimitettiin prosessioikeuden dosentiksi 2002. Sen jälkeen Leppänen toimi pitkään oikeusministeriössä lainvalmistelutehtävissä, kuten lainsäädäntöneuvoksena 2001–06 ja 2008–09. Hän on työskennellyt myös eduskunnan oikeusasiamiehen kansliassa.
Leppänen siirtyi tuomioistuintehtäviin vuonna 2010, kun hän toimi määräaikaisena hovioikeudenneuvoksena Helsingin hovioikeudessa. Hän toimi Vantaan käräjäoikeuden käräjätuomarina 2010–14. Leppänen nimitettiin Hyvinkään käräjäoikeuden päälliköksi eli laamanniksi 1. elokuuta 2014 lukien.
Leppänen nimitettiin korkeimman oikeuden jäseneksi eli oikeusneuvokseksi 1. syyskuuta 2016 lukien. Virka vapautui eläkkeelle siirtyneeltä oikeusneuvos Kari Kituselta. Leppänen siirtyi korkeimpaan oikeuteen Hyvinkään käräjäoikeudesta, jossa hän oli toiminut laamannina vuodesta 2014 alkaen. Aikaisemmin Leppänen on toiminut korkeimmassa oikeudessa määräaikaisena esittelijänä 1995–1996.
Astron Belt

Astron Belt () on Segan julkaisema varhainen LaserDisc-teknologiaa käyttävä räiskintäpeli. Peli on julkaistu vuonna kolikkopelinä Sega LaserDisc-alustalle ja se mainitaan usein ensimmäisenä LaserDisc-pelinä.
Peli käytti videokuvaa taustalla, jonka päälle piirrettiin tietokonegrafiikkana alukset ja laser-efektit. Osa videokuvasta oli tehty peliä varten kun taas osa oli peräisin elokuvista kuten "", "Battle Beyond the Stars" ja "Message from Space".
Peli julkaistiin japanissa toukokuussa, mutta julkaisu pohjois-amerikassa viivästyi ohjelmistobugien vuoksi, johon mennessä "Dragon's Lair" ehti siellä ensin markkinoille. Peli ehti euroopan markkinoille ensimmäisenä LaserDisc-pelinä.
Peli esiteltiin ennen julkaisua Amusement Machine Show 1982 ja AMOA 1982 -messuilla.
Sota Nakano

Sōta Nakano (, s. 20. elokuuta 1992 Japani) on yhdysvaltalainen karateka. Hän on kuusinkertainen Kyokushinin Yhdysvaltain mestari.
Kilpaura.
Nuorten tasolla Nakano edusti Havaijia ja voitti Yhdysvaltain mestaruuden 13–14-vuotiaiden sarjassa 2006, voitettuaan loppuottelussa Toru Nagain. Myöhemmin Nakano voitti nuorten mestaruuden All American Openissa 2009, hän voitti loppuottelussa Mohamed Chikhin.
Aikuisten tasolla.
Nakano saavutti ensimmäisen Yhdysvaltain mestaruutensa tammikuussa 2010, kun hän voitti keskisarjan loppuottelussa kanadalaisen Michihiro Nagasen. Syyskuussa hän oli mukana All American Openissa, jossa hän sijoittui kahdeksanneksi.
2011 lokakuussa Nakano oli mukana haastetapahtumassa Belgradissa, jossa Yhdysvallat kohtasi Serbian. Tapahtumassa käytiin neljä ottelua, joista Yhdysvallat voitti kolme. Nakano voitti oman ottelunsa Sosa Stosicia vastaan.
Nakano voitti 2012 toisen Yhdysvaltain mestaruutensa, kohdattuaan loppuottelussa romanialaisen Mirel Iacobin, joka oli voittanut Yhdysvaltain mestaruuden edellisvuonna.
2015 Nakano saavutti hopeaa Yhdysvaltain mestaruuskilpailuissa hävittyään loppuottelussa japanilaiselle Kashi Osawalle. Hän oli mukana marraskuussa pidettävässä World Openissa, jossa oli mukana 192 ottelijaa. Nakano voitti avauskierroksella Kazbek Abastovin, joka hävisi ottelun virhepisteellä. Toisella kierroksella Nakano kohtasi David Oroszin, joka oli kymmenen kiloa painavampi ja 20 senttimetriä pidempi kuin Nakano. Hän voitti huomattavasti kookkaamman vastustajansa tuomariäänin 5–0. Kolmannella kierroksella Nakano kohtasi Satoru Arakin, jonka hän voitti tuomariäänin 3–0. Voiton myötä Nakano selvisi 32 parhaan joukkoon, johon hänen kisansa päättyivät hänen hävittyään Darmen Sadvokasoville tuomariäänin 3–0.
2016 Nakano saavutti Yhdysvaltain mestaruuden kolmannen kerran keskisarjassa, kun hän voitti loppuottelussa maanmiehensä Enrique Mayersin. Nakano otteli Antonio Tusseauta vastaan Bercyssa näytösottelun, jonka hän hävisi Ipponilla.
2017 tammikuussa Nakano saavutti Yhdysvaltain raskaansarjan mestaruuden voitettuaan loppuottelussa Achemi Chikhin. Voiton myötä hän pääsi edustamaan Pohjois-Amerikkaa huhtikuussa pidettäviin painoluokallisiin MM-kilpailuihin. Hän voitti avauskierroksella Alejandro Navarron, mutta hävisi toisella Yuta Takahashille ja sijoittui raskaassasarjassa neljänneksi. Kesäkuussa 2017 Nakano oli mukana All American Openissa, jossa hän eteni toiselle kierrokselle voitettuaan ensin Kurtsitkidze Torniken. Toisella kierroksella hän hävisi Marios Stefanoulle.
Helmikuussa 2023 Nakano saavutti uransa viidennen Yhdysvaltain mestaruuden, kun hän voitti tällä kertaa superraskaansarjan loppuottelussa Daniel Milicevicin.
Helmikuussa 2025 Nakano otteli poikkeuksellisesti Yhdysvaltain kilpailussa kevytsarjassa. Hän eteni turnauksessa loppuotteluun, jossa Nakano voitti Maciej Gajlewiczin.
Sputnikmusic

Sputnikmusic tai yksinkertaisemmin Sputnik on musiikkisivusto, joka tarjoaa musiikkiarvosteluja ja -uutisia. Verkkosivulla on myös wiki-tyylisiä toimintoja. Sputnikmusic hyväksyy niin ammattilaisten kuin amatöörienkin tuottamaa sisältöä.
Dubuque

Dubuque on Yhdysvaltain Iowan osavaltiossa sijaitseva kaupunki ja samannimisen piirikunnan pääkaupunki. Se sijaitsee Mississippijoen varrella Illinois’n ja Wisconsinin osavaltioiden rajalla. Kaupungissa oli vuoden 2010 väestönlaskennassa 57 637 asukasta.
Valo yössä (kappale)

Valo yössä on Tuomari Nurmion läpimurtohitti. Kappaleen sisältämä single oli vuonna 1979 kolmen kuukauden ajan, touko-heinäkuussa, listaykkönen Suomessa, ja vielä elo- ja syyskuiden ajan listakakkonen. Listalle se oli noussut huhtikuussa, ja pysyi siellä yhteensä kuuden kuukauden ajan.
Kappaleen sisältämät singlet julkaisi Love Records. Levy-yhtiön Atte Blom piti kappaletta liian kirjallisena, mutta suostui kuitenkin sen julkaisemiseen. Singlen menestys heijastui myös Tuomari Nurmion ensimmäiseen albumijulkaisuun "Kohdusta hautaan", joka oli Johanna-levymerkin ensimmäinen albumijulkaisu ja “täydellinen menestys suuntaansa etsivälle yhtiölle”.
"Valo yössä" julkaistiin Nurmion ensisinglen b-puolena. A-puolella oli Nurmion versio virrestä "Oi Herra, jos mä matkamies maan", jolle hän oli antanut nimeksi "Kurja matkamies maan". Sanoja hän oli muuttanut sen verran, että levytyksestä syntyi pienimuotoinen skandaali. Sanat “Mua auta, Herra, mä toivon vaan” olivat nyt muodossa “Ai jumalauta, mä toivon vaan”, ja Herran sijaan laulettiin rouvasta. Yle sai vihaisten puheluiden tulvan, ja asiaa käsiteltiin radion ohjelmaneuvostossa, kun eräs keskustalainen pastori oli sitä vaatinut. Nurmio kertoo myös, että laulu aiheutti hänelle välirikon joidenkin sukulaisten kanssa, jotka olivat Pohjois-Pohjanmaan ja Pohjois-Savon körttejä.
Nurmio kertoi vuonna 2017 laulun menetyksestä tv-sarjassa "Suomi on suomalainen" seuraavasti:
Vuonna 2014 Nurmio kertoi kappaleen historiasta seuraavaa:
Nurmio ei itse ensin pitänyt siitä, että tästä kappaleesta tuli hitti:
Kappaleen alkumuoto oli nimeltään "Juopon reissu", ja se oli ilmestynyt Hämäläis-Osakunnan lehdessä. Kappaleen innoituksena oli ollut runoilija Lauri Viita ja tämän lukuisat taksiajelut.
Kappaletta tarjottiin Syksyn sävel -kilpailuun, mutta sitä ei sinne huolittu.
Singleversiossa soi haitari ja viulu swing-tyylisessä sovituksessa. LP-levylle "Kohdusta hautaan" tehtiin rautalankaversio. 
Alun perin sovitus oli ollut jenkka, ja myöhemmin, Hotelli Voodoo -elokuvassa kuultiin Hungry Tribal Marching Bandin kanssa tehty torvisoittokuntaversio, joka oli äänitetty Radiomafialle vuonna 1992. Levyllä "Tangomanifesti" kuultiin vielä argentiinalaisvaikutteinen milongaversio.
Tendaguria

 
Tendaguria oli sauropodeihin kuulunut pitkäkaulainen ja pitkähäntäinen kasvinsyöjädinosaurus. Se eli noin 150 miljoonaa vuotta sitten myöhäisjurakaudella. "Tendagurian" nimesivät Bonaparte, Heinrich ja Wild vuonna 2000. Sukuun kuului yksi laji, "T. tanzaniensis". 
"Tendaguria" on saanut nimensä sen löytöpaikan, Tendagurun muodostelman mukaan, joka sijaitsee Tansaniassa. "Tendaguria" tunnetaan vain muutaman selkänikaman perusteella. Tämän vuoksi sen koosta ollaan epävarmoja, mutta pituus oli arviolta noin 20 metriä. 
"Tendagurian" selkänikamista tehdyn analyysin mukaan "Tendaguria" on samankaltainen kuin australialainen "Wintonotitan".
Chema Antón

José María "Chema" Antón Samper (s. 19. maaliskuuta 1989 Casas del Señor, Espanja) on espanjalainen jalkapalloilija, joka on edustanut Itävallan Bundesliigassa Red Bull Salzburgia ja Suomen Veikkausliigassa Seinäjoen Jalkapallokerhoa.
Project X (vuoden 2012 elokuva)

Project X on yhdysvaltalainen komediaelokuva vuodelta 2012, jonka on ohjannut Nima Nourizadeh ja käsikirjoittanut Michael Bacall ja Matt Drake. Elokuva perustuu Bacellin tarinaan. Todd Phillips oli elokuvan tuottaja. "Project X" kertoo kolmesta ystävästä nimeltä Thomas (Thomas Mann), Costa (Oliver Cooper) ja J.B. (Jonathan Daniel Brown), jotka päättävät saada mainetta pitämällä Thomasille suuret 17-vuotissyntymäpäiväjuhlat. Juhlat kuitenkin karkaavat käsistä.
Soundtrack.
Elokuvan virallisen soundtrackin julkaisi WatchTower Music 28. helmikuuta 2012.
Arvioita.
"Turun Sanomien" Päivi Valotien mielestä alapäävitsejä ja vähäpukeisia tyttöjä tarjoileva "Project X" on näennäisen ronski keskenkasvuisten kohelluskomedia, johon haetaan autenttisuuden tuntua heiluvalla ja suttuisella videokuvalla. ”Sanomaltaan varsin kyseenalaisessa elokuvassa viis veisataan vahingoista tai edes päähenkilöiden henkisestä kasvusta, kun kerran keskusnelikko pääsee tavoitteeseensa nousta high schoolinsa epäsuosituista luusereista koulun kovistenkin ihailemiksi bilehirmuiksi.”
Sega LaserDisc

Sega Laserdisc on Segan valmistama kolikkopelialusta, joka käytti LaserDisc-teknologiaa. Alusta on julkaistu vuonna ja sille julkaistiin pelejä kuten "Astron Belt". Viimeinen laitteelle julkaistu peli "Time Traveler" käytti holografista efektiä kaarevan peilin avulla.
Laite pystyi näyttämään videokuvaa 580x480 näyttötilassa, jonka päällä pystyi esittämään 256x256 pikselin 2D-grafiikkaa.
Pelit.
Luettelo peleistä:
Luettelo Hudson Softin videopeleistä

Tämä on luettelo Hudson Softin kehittämistä tai julkaisemistä videopeleistä.
Päiväykset ovat ensimmäisen julkaisun mukaan ja tyypillisesti Japanissa julkaisun mukaan.
PC Engine CD ROM.
PC Engine Best Collection refers to a series of video game compilations produced by Hudson Soft and released only in Japan in 2008 for the PlayStation Portable handheld system.
Luettelo Maxisin videopeleistä

Tämä on luettelo Maxisin kehittämistä videopeleistä.
Maxis on myös julkaissut muiden pelitalojen kehittämiä pelejä kuten "A-Train" ja Maxis on ollut myös Electronic Artsin tuotemerkkinä muiden pelitalojen kehittämille peleille.
Time Traveler

Time Traveler on Segan vuonna julkaisema kolikkopeli Sega LaserDisc-alustalle. Peli käytti holografista efektiä kaarevan peilin avulla.
Pelin on suunnitellut Rick Dyer, joka työskenteli Don Bluthin kanssa "Dragon's Lair" -pelin kehityksessä vuonna .
Peli käyttää FMV-tekniikkaa () hahmojen esittämiseen ja pelaaminen koostuu napin painamisen ajoituksesta.
Digital Leisure julkaisi pelistä version DVD-soittimille vuonna .
IGN antoi pelille arvosanan 3.0/10.
Dragon’s Lair

Dragon’s Lair on vuonna julkaistu seikkailupeli, joka käytti LaserDisc-teknologiaa.
Peli on "Astron Belt" -pelin kanssa ensimmäisiä LaserDisc-pelejä.
"Dragon’s Lair" ehti Pohjois-Amerikassa markkinoille ensimmäisenä, mutta "Astron Belt" oli jo julkaistu aiemmin Japanissa markkinoille.
Pelaaminen.
Pelaaja ohjaa "Dirk the Daring" -hahmoa, jonka tavoitteena on voittaa lohikäärme ja pelastaa prinsessa Daphne.
Pelaaminen koostuu FMV-animoidusta hahmosta () ja napin painamisen ajoituksesta: jos pelaajan toiminto on oikea peli jatkuu seuraavasta paikasta, muutoin peli päättyy. Mekanismi on myöhemmin nimetty "Quick time eventiksi" (QTE).
Kolikkopelikabineteissa Laserdisc-laitteet ovat herkkiä häiriöille ja hitaita hakemaan seuraavaa paikkaa, jonka lisäksi pelimekaniikka on surkea vaatien tarkkaa ajoitusta ja riippuen epäselvistä ohjeista pelaajalle.
Vastaanotto.
Mikrobitti antoi arvostelussaan pelin NES-versiolle 77 pistettä sadasta.
There Is a Hell, Believe Me, I’ve Seen It. There Is a Heaven, Let’s Keep It a Secret.

There Is a Hell, Believe Me, I’ve Seen It. There Is a Heaven, Let’s Keep It a Secret. (lyhennettynä muotoon There Is a Hell...) on brittiläisen metalcore-yhtyeen Bring Me the Horizonin kolmas studioalbumi. Albumi julkaistiin 4. lokakuuta 2010 levy-yhtiöllä Visible Noise ja sen tuottivat Fredrik Nordstrom ja Henrick Udd Göteborgissa, Ruotsissa. Kanadalainen artisti Lights laulaa albumilla. Myös brittiläisen yhtyeen You Me at Sixin Josh Franceschi sekä The Chariotin Josh Scogin ovat kontribuoineet albumiin.
Albumi nousi Yhdysvalloissa Billboard 200 -listan sijalle 17.
Quick time event

Quick time event (lyh. QTE, myös nimellä reaktiohaaste) on videopeleissä ja interaktiivisessa fiktiossa käytetty pelimekanismi, jossa pelaajan on reagoitava ruudulla näkyvään vihjeeseen ja annettava vastaava komento tietyn lyhyen ajan sisällä. Väärä valinta tai hidas reaktioaika voi esimerkiksi pidentää kohtausta tai jopa johtaa hahmon kuolemaan.
Mekanismin ensimmäinen käyttö on "Dragon’s Lair" -pelissä vuodelta . Termin ensimmäinen käyttö kuitenkin liitetään Yu Suzukiin ja vuoden peliin "Shenmue" (tuolloin ).
Full motion video

Full motion video (lyh. FMV) on videopeleissä käytetty tekniikka, jossa pelaajalle esitetään ennaltatallennettua animaatiota kuten videokuvaa näyttelijän liikkeistä. Vastakohtana videopeli renderöi animaation tai tapahtuman algoritmin tai komentojen perusteella reaaliaikaisesti.
Ensimmäiset tekniikkaa käyttäneet pelit olivat LaserDisc-pelejä kuten "Dragon's Lair" vuodelta . Myöhemmin tekniikka on yleistynyt kotikäyttöön tarkoitetuille laitteille julkaistuissa peleissä.
Shinjuku-gyoen

Shinjuku-gyoen on puisto Tokion keskustassa, lähellä Shinjukun rautatieasemaa. Se on yksi Tokion suurimmista ja suosituimmista puistoista, jossa käy paljon ihmisiä varsinkin keväällä kirsikankukkien aikaan.
Puiston pinta-ala on 58,3 hehtaaria ja ympärysmitta 3,5 kilometriä. Siinä yhdistyy kolme puutarhatyyppiä: perinteinen japanilainen puutarha, ranskalainen muotopuutarha ja englantilainen maisemapuutarha.
Puistossa kasvaa noin kymmenentuhatta puuta. Niihin kuuluu kirsikkapuita yli kahtatoista eri lajiketta. Neljäsataa "somei yosino" -lajikkeen kirsikkapuuta englantilaisessa puutarhassa kukkivat maaliskuun lopussa tai huhtikuun alussa, jolloin kaupunkilaisia kertyy viettämään hanamia sen nurmikoilla. Muiden lajikkeiden kirsikkapuut pidentävät kukkimisaikaa maaliskuun puolivälistä huhtikuun loppuun.
Puisto oli alkujaan daimio Kiyonari Naiton Edon kartano, jonka hän sai Ieyasu Tokugawalta. Vuonna 1873 sinne perustettiin koetila, jonka tarkoituksena oli uudistaa Japanin maataloutta kokeilemalla uusia viljelyskasveja ja lajikkeita. Vuonna 1879 se siirrettiin keisarillisen perheen hallintaan. Puisto tuhoutui lähes täysin toisessa maailmansodassa, mutta se korjattiin ja avattiin yleisölle.
Supersonic (albumi)

Supersonic on yhdysvaltalaisen hip hop -yhtyeen J. J. Fadin esikoisstudioalbumi, joka julkaistiin 5. heinäkuuta 1988 levy-yhtiöllä Ruthless Records. N.W.A:n jäsenet Eazy-E, Dr. Dre, DJ Yella sekä Arabian Prince toimivat albumin tuottajina. Albumi sijoittui Billboard 200 -musiikkilistan sijalle 49. sekä Top R&amp;B/Hip-Hop Albums -listan sijalle 20.
Pikkutaarna

Pikkutaarna ("Cladium mariscoides") on sarakasvien (Cyperaceae) heimoon, taarnojen ("Cladium") sukuun kuuluva kasvilaji. Se kasvaa noin 30–100 cm korkeaksi. Kukintona on useista tähkylärykelmistä muodostuva kokonaisuus, jossa kussakin rykelmässä on tyypillisesti kolmesta viiteen tähkylää. Hedelmiä muodostuu keskikesästä alkusyksyyn.
Pikkutaarna kasvaa avoimilla ja kosteilla tai märillä paikoilla, kuten marskimailla, tavallisesti alle 400 metrin korkeudella merenpinnasta. Kasvualustan happamuus voi vaihdella happamasta emäksiseen. Pikkutaarnaa kasvaa alkuperäisenä lajina laajoilla alueilla läntisessä Pohjois-Amerikassa, Kanadan ja Yhdysvaltojen länsiosissa.
Ichigeki

Ichigeki () on japanilainen urheiluvaatteita valmistava yritys, jonka pääkonttori sijaitsee Tokion Shibuyan erillisalueella Sarugakuchōn kaupunginosassa. Se valmistaa International Karate Organizationin virallisia karatepukuja ja varusteita sekä muita oheistuotteita.
Yritys sponsoroi potkunyrkkeilytapahtumia, jotka käydään K-1 ottelijoiden ja Kyokushin-ottelijoiden välillä. Säännöt ovat pääosin Kyokushinin mukaan, mutta otteluiden kestot ovat enemmän potkunyrkkeilymäiset kolme kolmen minuutin eriä.
Hinat

Hinat ("Danthonia") on heinäkasvien (Poaceae) heimoon kuuluva kasvisuku. Sukuun luetaan kuuluvaksi ainakin 25 lajia. Sukuun kuuluvaksi on kuitenkin kuvattu useita muitakin lajeja, joista osa on osoittautunut myöhemmin samaksi lajiksi jonkin jo aiemmin kuvatun lajin kanssa. Joidenkin lajien asemasta ei olla täysin varmoja, ovatko ne omia hinalajejaan vai samoja jonkin jo aiemmin kuvatun lajin kanssa.
Hinat ovat monivuotisia, mätästäviä heiniä, joiden varret ovat maanmyötäisiä tai polveilevia ja kohenevia. Lehdet ovat kapeita, tasaisia ja harmaanvihreitä. Lehtitupet ovat avoimia ja kieleke on karvamainen. Kukinto on lyhyt ja tähkylät ovat suurikokoisia ja harvassa. Kussakin tähkylässä on kolmesta viiteen kukkaa. Kaleet ovat tähkylänpituisia ja ulkohelpeet vihneettömiä. Hinalajien kromosomimäärä vaihtelee.
Suvun lajeista Suomessa ja Ruotsissa tavataan vain hinaa ("Danthonia decumbens"). Sitä tavataan Suomessa yleisenä Ahvenanmaalla sekä jonkin verran myös Varsinais-Suomessa ja etelärannikolla.
Hinojen ("Danthonia") suku on nimetty 1700-luvulla eläneen ranskalaisen Etienne Danthoinen mukaan.
Tupsukekomuurahainen

Tupsukekomuurahainen ("Formica aquilonia") on Suomen ja Fennoskandian yleisin kekomuurahainen.
IUCN luokittelee lajin maailmanlaajuisesti silmälläpidettäväksi. Tupsukekomuurahainen on Suomessa elinvoimainen.
Tupsukekomuurahainen on ulkonäöltään ja elintavoiltaan samantyyppinen kuin monet muutkin kekomuurahaislajit.
Koko ja ulkonäkö.
Skandinaviassa työläisen pituus on 4–8,5 mm, kuningattaren ja kuhnurin pituus 8–10 mm. Lajin työläiset ovat muiden kekomuurahaisten tapaan väritykseltään punaruskeita. Selkäpuoli on vaaleampi kuin osittain tumma pää ja perä. Kuningattaret ovat puna-ruskeita ja kuhnurit mustia.
Lajin erottaminen lähilajeista kaljukekomuurahainen, punakekomuurahainen ja karvakekomuurahainen perustuu lähinnä keskimääräiseen karvojen määrään selässä ja pään takareunassa. Tupsukekomuurahainen on yksi vähiten aggressiivinen kekomuurahaislaji.
Levinneisyys.
Tupsukekomuurahainen pesii koko Suomessa. Lajin maailmanlaajuinen levinneisyys ulottuu Fennoskandiasta Siperian itäosiin ja Euroopassa etelässä Skotlannin pohjoisosiin ja Alpeille saakka.
Elinympäristö ja elintavat.
Laji esiintyy enimmäkseen havumetsissä, mutta myös puisilla soilla ja alppiniityillä. Laji viihtyy metsän reunalla, jossa aurinko pääsee lämmittämään pesää. Useita kekoja voi sijaita samassa metsässä lähekkäin. Ne muodostavat usein yhteisön, joiden suurissa keoissa voi olla satoja munivia kuningattaria. Suuret pesät voivat olla yli kaksi metriä korkeita. Suomessa pesien keskikorkeus on noin puoli metriä.
Kuten muutkin kekomuurahaiset, tupsukekomuurahaiset lypsävät kirvojen mesikastetta eli makeaa ulostetta ja suojelevat karjaansa tehokkaasti. Lisäksi ne käyttävät ravintonaan keräämiään hyönteisiä.
Rifapentiini

Rifapentiini on puolisynteettinen rifamysiineihin kuuluva orgaaninen yhdiste. Yhdistettä voidaan käyttää lääketieteessä antibioottina tuberkuloosin hoidossa. Rifapentiini kuuluu WHO:n julkaisemalle tärkeimpien lääkeaineiden listalle.
Vaikutusmekanismi ja käyttö.
Rakenteeltaan rifapentiini on rifamysiini SV:n johdannainen. Yhdisteen vaikutusmekanismi on sama kuin muillakin rifamysiineillä eli se estää bakteerien DNA-riippuvaista RNA-polymeraasia ja bakteerien RNA:n synteesi estyy. Rifapentiini tehoaa tuberkuloosia aiheuttavaan bakteeriin "Mycobacterium tuberculosis" ja erityisesti sitä käytetään latentin tuberkuloosin hoitamiseen yhdessä isoniatsidin kanssa. Teholtaan rifapentiini on rifampisiiniin verrattavissa, mutta sen vaikutusaika on huomattavasti pidempi. Rifapentiinin annostus on tyypillisesti 150 mg kerran viikossa. Yhdysvalloissa rifapentiini hyväksyttiin tuberkuloosin hoitoon vuonna 1998 ja se oli ensimmäinen tuberkuloosin hoitoon hyväksytty uusi lääkeaine yli 25 vuoteen.
Haittavaikutukset.
Rifapentiini on suhteellisen hyvin siedetty lääkeaine. Rifapentiini voi värjätä muun muassa virtsan ja hien oranssiksi. Yhdiste voi nostaa maksan entsyymiarvoja ja se on Sytokromi P450 -ryhmään kuuluvien entsyymien aktivaattori. Nämä entsyymit osallistuvat useiden lääkeaineiden aineenvaihduntaan ja siten rifapentiini voi nopeuttaa muiden lääkeaineiden aineenvaihduntaa ja heikentää niiden tehoa.
Balpro-linnoite

Balpro-linnoite on riihimäkeläisen Kenno Tech -yrityksen valmistama liikuteltava linnoitusjärjestelmä. Se on kehitetty yhdessä Suomen puolustusvoimien kanssa, joka on toistaiseksi järjestelmän ainoa käyttäjä. Balpro-linnoite on erikoislujista teräksistä laserhitsaamalla valmistettu elementtisarja, joka muodostaa 20 jalan kontin mukaisen kuljetuspakkauksen konttikulmineen ja trukkisolineen.
Käyttötarkoitukset.
2000-luvun alussa puolustusvoimissa joukkojen ja operaatioiden liikkuvuus ja nopeus oli kasvanut ja todettiin, että olemassa olevat tuotteet kuten Hesco-linnoite eivät ole riittäviä, ja lisäksi todettiin tarvittavan myös nopeampia keinoja ballistisen suojauksen osalta. Koska vaatimuksia vastaavia valmiita tuotteita ei lisääntyviin nopeusvaatimuksiin ollut, aloitettiin tarkoitukseen sopivien tuotteiden kehitys yhdessä suomalaisten yritysten kanssa. 
Kenno Tech aloitti Balpro-linnoitteen kehitystyön puolustusvoimien kanssa vuonna 2005, ja puolustusvoimat hankki ensimmäiset Balpro-linnoitteet vuonna 2011. Kehitystyön alussa sarjoja oli tarkoitus käyttää vain kansainvälisillä joukoilla pääasiassa YK-tehtävissä, mutta Balpro-sarjan muuttaminen 20 jalan kontin muotoon ratkaisi logistiset ongelmat ja helpotti oleellisesti sarjojen käyttöä muuallakin puolustusvoimissa.
Balpro-linnoitteiden käyttö puolustusvoimissa on laajentunut siten, että kriisinhallinnan joukkojen lisäksi kaikilla puolustushaaroilla, maa-, meri- ja ilmavoimilla on Balpro-linnoite käytössään. 
Kesällä 2015 Kenno Tech haki puolustusministeriöltä lupaa myydä järjestelmä Irakissa toimivalle öljy-yhtiölle, mutta hakemusta ei hyväksytty. Järjestelmää harkittiin myös vietäväksi Somalian pääkaupunkiin Mogadishuun kirkon ulkomaanavun käyttöön, mutta hanke kariutui turvallisuustilanteen heikentymiseen.
James Elmer Mitchell

James Elmer Mitchell on yhdysvaltalainen psykologi, joka on tunnettu mukanaolostaan kidutuksissa. Hän on myös kirjoittanut kirjan kyseisestä aiheesta.
Hän on kertonut olevansa ateisti.
Sakuragichōn junapalo

Sakuragichōn junapalo tapahtui 24. huhtikuuta 1951, kun ajolankoihin lähellä Sakuragichōn rautatieasemaa Jokohamassa tuli huollon aikana oikusulku. Oikosulun aiheuttamat kipinät sytyttivät Keihin-linjalla kulkeneen 63-sarjan junan tuleen. Palo levisi nopeasti, ja junan matkustajista 106 kuoli ja 92 loukkaantui.
Oikosulun ja siten tulipalon perimmäinen syy oli ajolankojen huollossa tehty virhe. Kuolonuhrien suureen määrään johtivat kuitenkin 63-sarjan junissa käytetyt herkästi syttyvät materiaalit. Lisäksi junat oli suunniteltu toisen maailmansodan aikana, jolloin materiaalista oli pulaa. Niissä oli suurien ikkunoiden sijaan useita pienempiä ikkunoita, joista ei mahtunut ulos. Junan läpi ei päässyt kulkemaan vaunusta toiseen, eikä sähköovia saanut auki virran katkettua. Niinpä matkustajat jäivät loukkuun palavaan junaan.